Асацыяцыя кіраўнікоў устаноў адукацыі ўваходзіць у склад Беларускага педагагічнага таварыства. Сёння БПТ — гэта 16 секцый, 5 клубаў, 4 асацыяцыі, каля тысячы зарэгістраваных членаў і яшчэ больш удзельнікаў разнастайных мерапрыемстваў. Кожнае мерапрыемства — гэта непасрэдная ініцыятыва педагогаў-практыкаў, накіраваная на вырашэнне актуальных праблем сістэмы адукацыі. Гэта тычыцца і тэмы, выбранай для абмеркавання на пасяджэнні асацыяцыі. З тым, што тэма гэтая надзвычай актуальная, згадзілася і ганаровая госця пасяджэння: “Педагог не толькі выкладае прадмет, але і з’яўляецца выхавальнікам. Сёння фарміраваць духоўна-маральныя каштоўнасці, грамадзянскую пазіцыю, патрыятызм вельмі важна, бо выгадаваць і выхаваць чалавека — гэта найважнейшая задача. Колькі б мы ні гаварылі аб эканамічных паказчыках, галоўнае ў краіне — людзі”, — падкрэсліла Н.І.Качанава.